
REPUBLIKA HRVATSKA
KARLOVAČKA ŽUPANIJA
[image: ]                
           OPĆINA KAMANJE
           
          OPĆINSKO VIJEĆE

KLASA: 023-01/21-01/03
UR.BROJ: 2133-18-01-25-22
U Kamanju, 24.02.2025. godine
				
PREDMET: ZAPISNIK SA 22. SJEDNICE OPĆINSKOG VIJEĆA OPĆINE KAMANJE

Sjednica je započela u 18:00 sati u prostorima vijećnice Općine Kamanje.

Sjednici su nazočili: Ivan Lukunić, Josip Ribarić, Stjepan Maršić, Dragutin Ivančić 

Nenazočni: Ana Ladika, Ružica Brgan, Kristina Novosel Mihalić

Od predstavnika izvršne vlasti: 
· načelnik Općine Kamanje Damir Mateljan

Zapisničar: Anita Matešić Štajcer

Utvrđuje se da je prisutno 4, od ukupno 7 vijećnika, te je utvrđen kvorum za donošenje odluka. 

Sjednicu otvara predsjednik Općinskog vijeća gospodin Ivan Lukunić. U uvodnom dijelu pozdravio je prisutne.

Predlaže slijedeći:
DNEVNI RED:


1. [bookmark: _Hlk130548234]Aktualni sat
2. Realizacija točaka i prihvaćanje zapisnika sa 21. sjednice Općinskog vijeća
3. Odluka o visini paušalnog poreza po krevetu, smještajnoj jedinici  u kampu i smještajnoj jedinici u objektu za robinzonski smještaj
4. Odluku o izmjenama i dopunama Odluke o porezima općine Kamanje
5. Godišnji provedbeni plan unapređenja zaštite od požara na području Općine Kamanje za 2025. godinu
6. Odluka o davanju u zakup prostora u vlasništvu Općine Kamanje – direktna pogodba
7. Odluka o  usluzi projektiranja i inženjerskih usluga te tehničkog savjetovanja za projekt Rekonstrukcija kolnika i javne rasvjete na DC228
                       
Predloženi dnevni red sa proširenom točkom dan je na glasanje te je jednoglasno, sa 4 glasova „ZA“ prihvaćen.

Ad1) Aktualni sat
Pod ovom točkom gosp. Ribarić je rekao da ga je kontaktirao gosp. Ivan Bregar vezano za postavljanje sijalice javne rasvjete na stup nasuprot kućnog broja Orljakovo 5. Sijalica na to mjesto nije postavljena iz razloga jer je bilo potrebno zamijeniti drveni stup. Sada je postavljen betonski stup te se traži i postavljanje sijalice. Načelnik je rekao da će se provjeriti na terenu da li je ista potrebna te će se donijeti odluka o potrebi postavljanja. 
Gosp. Ivančić rekao je da je imao upit gđe. Katarine Borković o mogućnosti upisa djeteta u vrtić. Načelnik je obrazložio de se gosp. Borković javila i u Općinu sa zamolbom za izvanrednim upisom djeteta u vrtić, ali ta zamolba biti će proslijeđena Upravnom vijeću Dječjeg vrtića Kamanje jer smatra da je na organizaciji vrtića da se vidi koliki su kapaciteti i da li postoji mogućnost upisa još djece. S obzirom da smo i prije imali upite za izvanredne upise, te nismo upisivali izvanredno, a ako se jedno dijete upiše mimo „pravila“ smatra da to ne bi bilo pošteno prema ostalima. Također je napomenuo kako je uputio gospođu Borković u pravilnik koji govori da će Općina Kamanje sufinancirati boravak djeteta u bilo kojem vrtiću ili obrtu za čuvanje djece ukoliko dijete upiše negdje izvan Općine. Također je rekao kako je dobio informaciju da će u travnju biti slobodno mjesto u Ribniku te je i to rekao gđi. Borković. S obzirom da na jesen izlazi šestero djece iz vrtića radi polaska u školu, mjesta će tada biti. Gosp. Lukunić smatra da bi trebalo nekako reorganizirati skupine u vrtiću s obzirom da je puno više potreba za upis u jaslice nego u veću skupinu. 

Predsjednik je zaključio aktualni sat te se prešlo na sljedeću točku dnevnog reda.

Ad2) Realizacija točaka i prihvaćanje zapisnika sa 21. sjednice Općinskog vijeća 
Nema dopuna ili primjedbi na zapisnik sa 21. sjednice Općinskog vijeća te se prelazi na treću točku dnevnog reda. 
Ad3) Odluka o visini paušalnog poreza po krevetu, smještajnoj jedinici  u kampu i smještajnoj jedinici u objektu za robinzonski smještaj

Pročelnica je obrazložila slijedeće: Člankom 57. stavkom 2. Zakona o porezu na dohodak propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona. Člankom 57. stavkom 4. Zakona o porezu na dohodak propisano je da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim Zakonom. Općina Kamanje spada u IV. kategoriju prema indeksu  turističke razvijenosti za koju se iznos paušalnog poreza kreće od 20,00 do 100,00 eura.
Ako su važećim odlukama o visini paušalnog poreza po krevetu odnosno smještajnoj jedinici utvrđene visine paušalnog poreza izvan novo propisanih raspona, predstavničkim tijelima je temeljem članka 15. Zakona o izmjenama i dopunama Zakona o porezu na dohodak dopušteno da na prijedlog izvršnog čelnika najkasnije do 28. veljače 2025. godine donesu novu ili izmijenjenu odluku o visini paušalnog poreza, a koja se inače sukladno Zakonu donosi najkasnije do 15. prosinca tekuće godine da bi se primjenjivala od 1. siječnja iduće godine.  
Kako je visina paušalnog poreza u Odluci o visini paušalnog poreza po krevetu odnosno po smještajnoj jedinici u kampu („Glasnik Općine Kamanje“ broj 01/19) određena u iznosu od 150,00 kn (19,91 euro) tj. nalazi se izvan novo propisanih raspona za Općinu Kamanje (20,00 – 100,00 eura) izrađen je Prijedlog nove odluke.
Ukoliko predstavničko tijelo jedinice lokalne samouprave ne donese odluku kojom će propisati visina paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj odredila bi se u iznosu od 60,00 EUR-a (za Općinu Kamanje u IV. kategoriji prema indeksu turističke razvijenosti). Radi svega navedenog, Općina Kamanje predlaže da se za sva područja u Općini Kamanje stavi najmanji mogući iznos paušalnog poreza od 20,00 eura. 
Indeks turističke razvijenosti (u daljnjem tekstu: ITR) za pojedinu jedinicu lokalne i područne (regionalne) samouprave izračunava se kao zbroj normaliziranih vrijednosti osnovnih pokazatelja stupnja turističke razvijenosti u prostoru, kako u apsolutnom, tako i u relativnom smislu. Osnovni pokazatelji su broj kreveta, ukupno i na 100 stanovnika, broj kreveta u hotelima i sličnim smještajnim objektima, ukupno i na 100 stanovnika,  broj dolazaka turista i ostvarenih noćenja, ukupno i po stanovniku, te broj zaposlenih u djelatnosti pružanja smještaja te pripreme i usluživanja hrane te udio tog broja u ukupnom broju zaposlenih. Sukladno navedenoj metodologiji, prema podacima Instituta za turizam, ITR za Općinu Kamanje u 2023. godini iznosio je 7,27 čime se Općina Kamanje svrstava u IV. kategoriju indeksa turističke razvijenosti što u smislu paušalnog poreza znači da se visina poreza može odrediti od 20,00-100,00 eura. 
U nastojanju da se potaknu nova ulaganja u razvoj kontinentalnog turizma na ovome području, a uvažavajući Zakonom propisani raspon za određivanje paušalnog poreza, predložen je iznos od 20,00 eura. Budući da je razvoj turizma jedna od strateških odrednica ovoga kraja cilj nam je daljnji razvoj i širenje broja smještajnih kapaciteta,  a povećanje godišnjeg paušalnog poreza ne bi bilo poticajno, već bi baš suprotno utjecalo na smanjenje kvantitete i kvalitete kapaciteta ili čak mogući prelazak pojedinih iznajmljivača u sivu zonu. 
Stoga smo stava da se visina poreza ne bi trebala povećavati (budući je iznos od 20,00 približan iznosu od 150,00 kn i ne predstavlja znatno povećanje), već da bi se time omogućilo poboljšanje i unapređenje buduće usluge smještaja u Kamanju što je i ključan element za razvoj turističke destinacije sukladno smjernicama nacionalne strategije razvoja turizma.

Prijedlog Odluke je dan na raspravu.
Nitko se nije javio za raspravu.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasa ZA.
Utvrđuje se da je donesena sljedeća
Odluka o visini paušalnog poreza po krevetu, smještajnoj jedinici  u kampu i smještajnoj jedinici u objektu za robinzonski smještaj

Članak 1.
Ovom Odlukom određuje se visina paušalnog poreza po krevetu, smještajnoj jedinici u kampu te smještajnoj jedinici u objektu za robinzonski smještaj koji se nalaze na području Općine Kamanje.

Članak 2.
Visina paušalnog poreza iz članka 1. ove Odluke određuje se u iznosu od 20,00 € po krevetu, smještajnoj jedinici u kampu te smještajnoj jedinici u objektu za robinzonski smještaj za cijelo područje Općine Kamanje.

Članak 3.
Poslove u vezi s utvrđivanjem i naplatom paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj obavljati će nadležna ustrojstvena jedinica Porezne uprave Ministarstva financija.

Članak 4.
Stupanjem na snagu ove Odluke prestaje važiti Odluka o visini paušalnog poreza po krevetu odnosno po smještajnoj jedinici u kampu (''Glasnik Općine Kamanje“' broj 01/19).

Članak 5.
Ova Odluka stupa na snagu osmog dana od dana objave u „Službenom glasniku Općine Kamanje“.

Prelazi se na slijedeću točku.

[bookmark: _Hlk169009170]Ad4) Odluku o izmjenama i dopunama Odluke o porezima općine Kamanje
Pročelnica je pojasnila da je Hrvatski sabor dana 13. prosinca 2024. godine donio Zakon o izmjenama i dopuni Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave dužne su uvesti porez na nekretnine. Zakonom je definirano da je nekretnina svaka stambena zgrada ili stambeni dio stamben poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.  Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez. Ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.  Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole. Radi dokazivanja da se radi o nekretnini koja služi za stalno stanovanje, na koju se ne plaća porez na nekretnine, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini. Porezno tijelo ( JUO Općine Kamanje) ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture. Predmetnim zakonom je propisano da je porez na nekretnine lokalni porez čiji se prihod dijeli:  80 % udio jedinice lokalne samouprave na čijem se području nekretnina nalazi  20 % udio jedinice područne (regionalne) samouprave na čijem se području nekretnina nalazi. Dosadašnji porez na kuće za odmor bio je u cijelosti prihod Općine Kamanje.
Prijedlog Proračuna dan je na raspravu.
Vijećnici su komentirali udio poreza koji se sada dijeli između JLS i države te smatraju kako je to nepovoljno za općinski proračun.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasa ZA.

Utvrđuje se da je donesena slijedeća
Odluka o izmjenama i dopunama Odluke o porezima Općine Kamanje
Članak 1.
U članku 3. stavku 1. točka 2. Odluke o porezima Općine Kamanje („Glasnik Općine Kamanje“ broj 10/23) mijenja se i glasi:
„2. porez na nekretnine“
Članak 2.
Naziv odjeljka III. iznad članka 5. mijenja se i glasi: „II. POREZ NA NEKRETNINE“

Članak 5. mijenja se i glasi:

„Porez na nekretnine plaća se godišnje u iznosu od 2,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine.“

Članak 3.
	U članku 6. navod „porez na kuće za odmor“ zamjenjuje se navodom „porez na nekretnine“.
                                                                  	                      Članak 4.
Ova Odluka stupa na snagu osmog dana od dana objave u „Službenom glasniku Općine Kamanje“.

Prelazi se na slijedeću točku.

Ad5) Godišnji provedbeni plan unapređenja zaštite od požara na području Općine Kamanje za 2025. godinu

Pročelnica je obrazložila kako se temeljem članka 13. Zakona o zaštiti od požara na razini jedinice lokalne samouprave, a na temelju procjene ugroženosti od požara donosi godišnji provedbeni plan unapređenja zaštite od požara. Godišnji provedbeni plan unapređenja zaštite od požara na području Općine Kamanje donosi se na temelju godišnjeg provedbenog plana unapređenja zaštite od požara Karlovačke županije. Cilj donošenja tog Programa je postizanje učinkovitije i efikasnije razine zaštite od požara i tehnoloških eksplozija na području Općine Kamanje odnosno planom se definiraju organizacijske, tehničke i urbanističke mjere kako bi se smanjila razina opasnosti od nastajanja i širenja požara.
Plan je dan na raspravu.
Vijećnici su u raspravi komentirali problem među mještanima zbog spaljivanja smeća na otvorenom. Predlaže se da se svi obavijeste o zakonskim kaznenim odredbama ukoliko se smeće spaljuje na otvorenom.

Prelazi se na glasanje. 
Utvrđuje se da je ova točka dnevnog reda usvojena JEDNOGLASNO, sa 4 glasa ZA.
[bookmark: _Hlk186536177]Utvrđuje se da je donesen slijedeći
                                                               
Godišnji provedbeni plan unapređenja zaštite od požara na području
Općine Kamanje za 2025. godinu

Članak 1.
U cilju postizanja učinkovitije i efikasnije razine zaštite od požara i tehnoloških eksplozija na području Općine Kamanje, Općinsko vijeće Općine Kamanje donosi Godišnji provedbeni plan unapređenja zaštite od požara na području Općine Kamanje za 2025. godinu (u daljnjem tekstu: Plan).
Članak 2.
Za unapređenje mjera zaštite od požara na području Općine Kamanje potrebno je provesti sljedeće organizacijske, tehničke i urbanističke mjere kako bi se smanjila razina opasnosti od nastajanja i širenja požara:

1.	Općina Kamanje ažurirat će Procjenu i Plan zaštite od požara i tehnoloških eksplozija u skladu s člankom 13. Zakona o zaštiti od požara

Izvršitelj zadatka: Općinski načelnik

2.	Općina Kamanje će organizirati sjednicu Stožera zaštite i spašavanja tematski vezanu uz pripremu protupožarne sezone u 2025. godini. U tu svrhu, na sjednici Stožera potrebno je:
a)	usvojiti Plan rada Stožera zaštite i spašavanja za ovogodišnju požarnu sezonu,
b)	usvojiti Financijski plan osiguranih sredstava za provođenje zadaća tijekom ovogodišnje požarne sezone.
c)	usvojiti Plan aktivnog uključenja svih subjekata zaštite od požara na  svom području

Izvršitelj zadatka: Općinski načelnik
Sudjelovatelj: Zapovjednik Vatrogasne zajednice Općine Kamanje

3.	Općinski načelnik ima pravo i obvezu skrbiti o potrebama i interesima građana na svom području za organiziranjem učinkovite vatrogasne službe.
Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija za Općinu Kamanje osigurati potreban broj operativnih vatrogasaca.

U svrhu poboljšanja učinkovitosti vatrogasne službe za operativne dobrovoljne vatrogasce propisati prava sukladno članku 26. Zakona o vatrogastvu.

Učinkovitost vatrogasne službe vezana je uz primjenu preventivnih mjera zaštite od požara tako da Općina Kamanje može odrediti kontrolu provedbe propisanih mjera zaštite od požara na svom području odgovornosti, a u skladu s člankom 47. Zakona o zaštiti od požara.

Izvršitelj zadatka: Općinski načelnik, pravne osobe
Sudjelovatelj: Vatrogasna zajednica Općine Kamanje

4.	U skladu s Planom zaštite od požara Općine Kamanje u vatrogasnim postrojbama DVD-a organizirati vatrogasna dežurstva i pripravnosti tako da se u slučaju požara osigura djelotvorna i pravodobna operativnost vatrogasne postrojbe kao i cjelovita prostorna pokrivenost Općine Kamanje

Izvršitelj zadatka: Vatrogasna zajednica Općine Kamanje

5.	Izvršiti stručni nadzor nad stanjem opremljenosti i osposobljenosti dobrovoljnih vatrogasnih društava na području Općine Kamanje.
Uvidom u stanje opremljenosti i osposobljenosti vatrogasne službe na području odgovornosti potrebno je: 
•	organizirati školovanje vatrogasaca za provođenje vatrogasne službe
•	 izraditi srednjoročni Plan osposobljavanja i usavršavanja vatrogasnog kadra 
•	osigurati provedbu specijaliziranih osposobljavanja za potrebe intervencija zaštite i spašavanja, 
•	analizirati zahtjevnije vatrogasne intervencije koje su obavile postrojbe na području odgovornosti, 
•	analizirati učinkovitost pojedinih taktika gašenja i vođenja vatrogasnih intervencija, 
•	osigurati provedbu godišnjeg Plana taktičkih vježbi po VO Sektorima na području odgovornosti, 
•	organizirati godišnju smotru vatrogasaca Općine Kamanje

Izvršitelj zadatka: Vatrogasna zajednica Općine Kamanje

6.	Na temelju Procjene ugroženosti od požara i tehnoloških eksplozija Općine Kamanje izraditi srednjoročni plan nabave (nabavljanja) vatrogasnih vozila, opreme i sredstava te sukladno važećim propisima vršiti opremanje vatrogasnih postrojbi.
Za potrebe vatrogasnih postrojbi osigurati odgovarajuća spremišta za vatrogasna vozila i tehniku.  Voditi i ažurirati evidenciju sustava vatrogasne mreže vatrogasnih objekata, vozila, opreme i sredstava za područje odgovornosti .

Organizirati periodičnu kontrolu, servis i popravak vatrogasnih vozila, opreme i sredstava kako bi ista bila trajno spremna za operativnu upotrebu na vatrogasnim intervencijama.

Izvršitelj zadatka: Općina Kamanje, Vatrogasna zajednica Općine Kamanje

7.	Za učinkovito i uspješno djelovanje vatrogasne službe od trenutka uzbunjivanja i početka intervencije do lokaliziranja i gašenja požara, potrebno je osigurati učinkovit sustav uzbunjivanja i komunikacije.

Vatrogasna zajednica Karlovačke županije biti će nositelj izrade Plana sustava uzbunjivanja i Plana sustava veze za područje Općine Kamanje.

Navedenim planovima treba odrediti tehnička sredstva i standardne operativne postupke koji se koriste pri vatrogasnim intervencijama a u skladu s potrebama vatrogasne službe unutar sustava zaštite i spašavanja Karlovačke županije.

Izvršitelj zadatka: Općinski načelnik, Vatrogasna zajednica Općine Kamanje
Sudjelovatelj: Vatrogasna zajednica Karlovačke županije

8.	U postupku donošenja prostorno-planske dokumentacije (prvenstveno provedbene) ovisno o razini prostornih planova obvezno je primijeniti mjere zaštite od požara sukladno važećim propisima.

Izvršitelj zadatka: Općinski načelnik

9.	Za gašenja požara potrebno je osigurati minimalno potrebne količine vode za gašenje požara i tlak u hidrantskoj mreži, sukladno važećim propisima. Hidrantsku mrežu nužno je u potpunosti uskladiti s važećim propisima.
Hidrantsku mrežu nužno je u potpunosti uskladiti s važećim propisima.
Gdje nema mogućnosti dobave vode putem hidrantske mreže, u naseljima izvršiti kontrolu spremnika vode (bunara) kod mještana

Izvršitelj zadatka: Općina Kamanje, Komunalno Ozalj d.o.o., Vatrogasna zajednica Općine Kamanje 
                
10.	U ruralnim područjima u kojima nije moguće zadovoljiti učinkovitu vatrogasnu intervenciju unutar propisanih 15 minuta odrediti hidrante posebne namjene za potrebe gašenja požara u početnoj fazi.
Ovakve hidrante posebno označiti te opremati osnovnim armaturama za gašenje požara smještenim u hidrantske ormariće.

Izvršitelj zadatka: Općina Kamanje, Komunalno Ozalj d.o.o.
Sudjelovatelj: Vatrogasna zajednica Općine Kamanje

11.	Sukladno važećim propisima potrebno je regulirati zaštitu od požara na otvorenom prostoru, nužno je propisati mjere za sprečavanje nastajanja požara na otvorenom prostoru posebno u periodu povećane opasnosti od požara.
Donijeti Odluku o organiziranju motrilačko dojavne službe u periodima povećanog indeksa opasnosti od nastajanja požara na otvorenom prostoru

Izvršitelj zadatka: Općinski načelnik, Vatrogasna zajednica Općine Kamanje
Sudjelovatelj: Vatrogasna zajednica Karlovačke županije

12.	Koristeći sve oblike javnog priopćavanja (radio, televizija, tisak, plakati, letci, internetske stranice i slično), sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

Izvršitelj zadatka: Vatrogasna zajednica Općine Kamanje
Sudjelovatelj: Općinski načelnik

13.	Organizirati savjetodavne sastanke sa svim sudionicima i obveznima provođenja zaštite od požara, a prvenstveno vlasnicima šumskih površina, vlasnicima i korisnicima poljoprivrednog zemljišta, stanovnicima naselja seoskog karaktera koji se pretežito bave poljoprivrednom djelatnošću u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

Izvršitelj zadatka: Općina Kamanje, Vatrogasna zajednica Općine Kamanje
Sudjelovatelj: Vatrogasna zajednica Karlovačke županije, HŠ Šumarija Ozalj, lovačka društva Trčka i Kuna koja pokrivaju područje Općine Kamanje

14.	Obvezan je nadzor i skrb nad lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar, omogućiti ili olakšati njegovo širenje.

Izvršitelj zadatka: Općinski načelnik, Hrvatske ceste d.o.o., Županijska uprava za ceste Karlovačke županije

Članak 3.
Financijska sredstva za provedbu obveza koje proizlaze iz ovoga Provedbenog plana, planiraju se u Proračunu Općine Kamanje za 2025. godinu.

Članak 4.
Izvješće o stanju provedbe godišnjeg Provedbenog plana unaprjeđenja zaštite od požara Općine Kamanje za 2025. podnosi Zapovjednik Vatrogasne zajednice Općine Kamanje, a isto će se dostaviti Nacionalnom odboru za preventivnu zaštitu i gašenje požara, Selska cesta 90 a, Zagreb  i Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Služba civilne zaštite Karlovac, Trg hrvatskih redarstvenika 6, Karlovac.

Članak 5.
	Ovaj Godišnji provedbeni plan unaprjeđena zaštite od požara na području Općine Kamanje za 2025. godinu stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

Ad6) Odluka o davanju u zakup prostora u vlasništvu Općine Kamanje – direktna pogodba

Načelnik je obrazložio da je člankom 6. stavak 1. Zakona o zakupu i kupoprodaji poslovnog prostora  propisano kao temeljno načelo da se poslovni prostor u vlasništvu jedinica lokalne ili područne (regionalne) samouprave te pravnih osoba u njihovu isključivom ili pretežitom vlasništvu daje u zakup javnim natječajem.  
Neovisno o navedenom, članak 6. stavak 6. istog zakona također propisuje i da se ugovor o zakupu poslovnoga prostora sklapa bez javnog natječaja kada ga sklapaju međusobno Republika Hrvatska, jedinice lokalne i područne (regionalne) samouprave, pravne osobe u isključivom vlasništvu Republike Hrvatske, pravne osobe u isključivom vlasništvu jedinice lokalne i područne (regionalne) samouprave, ako je to u interesu i cilju općeg, gospodarskog i socijalnog napretka njezinih građana. S obzirom da su Odašiljači i veze d.o.o. strateški važna kompanija u 100%-tnom vlasništvu Republike Hrvatske, te da se ugovaranje prostora za smještaj elektroničke komunikacijske infrastrukture i povezane opreme provodi za potrebe realizacije projekta izgradnje agregacijske svjetlovodne infrastrukture i povezivanja ciljanih javnih korisnika u područjima u kojima ne postoji dostatan komercijalni interes za razvoj takve infrastrukture (Izgradnja Nacionalne Optičke Infrastrukture – NOI). Navedeni projekt je i Republika Hrvatska prepoznala kao strateški važan projekt za osiguravanje općeg, gospodarskog ali i socijalnog razvoja predmetnih područja. Važno je naglasiti da sam projekt izgradnje Nacionalne Optičke Infrastrukture počiva na nekomercijalnim osnovama, te u tom kontekstu i korištenje prostora u vlasništvu jedinica lokalne ili područne (regionalne) samouprave nema obilježja komercijalnog korištenja prostora. S obzirom na navedeno, sklapanje ugovora o pravu postavljanja elektroničke komunikacijske infrastrukture i povezane opreme bez provođenja javnog natječaja je osnovano sukladno odredbama prethodno navedenog zakona. 
NP-BBI je usmjeren u izgradnju nacionalne agregacijske širokopojasne infrastrukture sljedeće generacije (engl. Next Generation Network – NGN) koja će širokopojasni prijenos velikih brzina u ruralnim i suburbanim sredinama u kojima ne postoji komercijalni interes. Cilj je potaknuti razvoj i postići socioekonomske učinke u navedenim krajevima. 
OIV u sklopu NP-BBI ima ulogu nositelja tehničke provedbe Programa te će biti zadužen za poslove izgradnje, održavanja i upravljanja agregacijskom infrastrukturom širokopojasnog pristupa. Izgrađena infrastruktura bit će od nacionalnog interesa i u vlasništvu države.
Nakon provedenih financijskih analiza kojima se utvrđivala održivost Programa, došlo se do ciljanog iznosa godišnje naknade za korištenje prostora u iznosu od 254,88 EUR. Cilj je da navedena naknada bude jedinstvena za sve ugovore koji će se potpisivati sa jedinicama lokalne samouprave

[bookmark: _Hlk186535316]Program je dan na raspravu.
Vijećnici su se složili da je razvoj širokopojasnog interneta vrlo važan te se slažu sa predloženom odlukom.

Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasa ZA.
Utvrđuje se da je donesena slijedeća
ODLUKA
o zakupu poslovnog prostora

Članak 1.
	Općina Kamanje, kao zakupodavac poslovnog prostora u Kamanju, na adresi Kamanje 106, na k.č.br. 1254/3 k.o. Brlog Ozaljski, u prizemlju zgrade, ukupne površine 16,38 m2, odobrava zakup prostora direktnom pogodbom tvrtki ODAŠILJAČI I VEZE d.o.o. za prijenos i odašiljanje radijskih i televizijskih programa za račun drugih, Zagreb, Ulica grada Vukovara 269d, OIB: 88150534338.

Članak 2.
Zakup se odobrava temeljem nacionalnog interesa, a izgrađena infrastruktura u zakupljenom prostoru biti će  u vlasništvu države u svrhu ostvarivanja infrastrukturnih preduvjeta za povezivanje ciljanih javnih korisnika na širokopojasnu infrastrukturu sljedeće generacije.
	
Članak 3.
	Ugovor o zakupu za poslovni prostor iz članka 1. zaključiti će se na neodređeno vrijeme po cijeni od 254,88 eura godišnje.
Članak 4.
	Za provođenje ove Odluke zadužuje se Načelnik Općine Kamanje. 

Članak 5.
	Ova Odluka stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

[bookmark: _Hlk186535123][bookmark: _Hlk186535033]Ad7) Odluka o  usluzi projektiranja i inženjerskih usluga te tehničkog savjetovanja za projekt Rekonstrukcija kolnika i javne rasvjete na DC228

Načelnik je pojasnio kako je dokumentacija za rekonstrukciju DC228 gotova, a mi još moramo uskladiti dokumentaciju za gradnju nogostupa i javne rasvjete. S obzirom da je tvrtka TEHNOMODUS d.o.o. sudjelovala i prilikom izrade dokumentacije za kolnik odnosno DC228 predlaže se da se toj tvrtci povjere poslovi izrade projektne dokumentacije za nogostup i javnu rasvjetu.

Program je dan na raspravu.
Vijećnici su komentirali o rokovima kada bi projekt mogao biti započet, odnosno kada će se započeti sa samom rekonstrukcijom. Smatraju da je u redu da se izrada dokumentacije dodjeli tvrtci koja je već upućena u poslove.

Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasa ZA.
Utvrđuje se da je donesena slijedeća



O D L U K A
o  usluzi projektiranja i inženjerskih usluga te tehničkog savjetovanja za projekt
Rekonstrukcija kolnika i javne rasvjete na DC228

Članak 1.

Ovom Odlukom određuje se direktno ugovaranje usluge projektiranja i inženjerskih usluga za projekat Rekonstrukcija kolnika i javne rasvjete na DC228 sa tvrtkom TEHNOMODUS d.o.o. iz Zagreba, Ulica Ljudevita Posavskog 34 A, OIB: 31728187872.
Članak 2.
Odluka se donosi u svrhu izrade i isporuku tehničkih rješenja za ishođenje posebnih uvjeta, izradu Glavnih projekata - prijelaz preko pruge, projekt konstrukcije potpornih zidova i gabiona, projekt javne rasvjete, projekt zaštite instalacija, projekt telekomunikacijske mreže sa troškovnicima kao sastavni dio Rekonstrukcije Državne ceste 228 u naselju Kamanje na više katastarskih čestica k.o. Brlog Ozaljski i Police Pirišće. 

Članak 3.
Utvrđuje se iznos usluge iz članka 2. ove Odluke u visini 19.650,00 € bez PDV-a, što ukupno sa PDV-om iznosi 24.562,50 €.

						       Članak 4.
Za provođenje ove Odluke zadužuje se Načelnik Općine Kamanje.

Članak 5.
Ova Odluka stupa na snagu osmog dana od dana objave u „Službenom glasniku Općine Kamanje“.


Predsjednik Općinskog vijeća zahvalio je prisutnima i zaključio sjednicu u 19:00 sati.



Zapisničar:                                                                                                                          Predsjednik Općinskog vijeća:
Anita Matešić Štajcer                                                                                                                      Ivan Lukunić

